CELEX: 32022D0549
Language: bg
Date: 2022-03-17 00:00:00
Title: Решение (ЕС) 2022/549 на Съвета от 17 март 2022 година за позицията, която трябва да се заеме от името на Европейския съюз във втората част на четвъртото заседание на Конференцията на страните по Конвенцията Минамата относно живака по отношение на приемането на решение за изменение на приложения А и Б към посочената Конвенция

6.4.2022   
               
               
                  BG
               
               
                  Официален вестник на Европейския съюз
               
               
                  L 107/78
               
            
         РЕШЕНИЕ (ЕС) 2022/549 НА СЪВЕТА
         от 17 март 2022 година
         за позицията, която трябва да се заеме от името на Европейския съюз във втората част на четвъртото заседание на Конференцията на страните по Конвенцията Минамата относно живака по отношение на приемането на решение за изменение на приложения А и Б към посочената Конвенция
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията Минамата относно живака (наричана по-нататък „Конвенцията“) беше сключена от Съюза с Решение (ЕС) 2017/939 на Съвета (1) и влезе в сила на 16 август 2017 г.
                  
               
                     (2)
                  
                  
                     В съответствие с Решение MC-1/1 относно процедурния правилник, прието от Конференцията на страните по Конвенцията (КС) на нейното първо заседание, страните по Конвенцията (наричани по-нататък „страните“) следва да полагат всички усилия за постигане на споразумение с консенсус по всички важни въпроси.
                  
               
                     (3)
                  
                  
                     Съгласно член 4, параграф 8 и член 5, параграф 10 от Конвенцията до 16 август 2022 г. КС следва да направи преглед на приложения А и Б към Конвенцията и може да обсъди изменения на тези приложения, като вземе предвид предложенията, представени от страните съгласно член 4, параграф 7 и член 5, параграф 9 от Конвенцията, информацията, предоставена от секретариата на Конвенцията съгласно член 4, параграф 4 и член 5, параграф 4 от Конвенцията, и наличието, за страните, на технически и икономически осъществими несъдържащи живак алтернативи, като същевременно се вземат предвид рисковете и ползите за околната среда и човешкото здраве.
                  
               
                     (4)
                  
                  
                     На 30 април 2021 г. Съюзът представи на секретариата на Конвенцията предложение за изменение на приложения А и Б към Конвенцията в съответствие с член 4, параграф 7 и член 5, параграф 9 от нея (2). Предложението на Съюза за изменение на приложение А към Конвенцията има за цел да разшири приложното ѝ поле, така че то да включва допълнителни продукти с добавен живак, със съответните дати на поетапно спиране или мерки за регулиране на живака. Предложението на Съюза за изменение на приложение Б към Конвенцията има за цел да се въведе дата на поетапно спиране за производството на полиуретан, при което се използва катализатор, съдържащ живак.
                  
               
                     (5)
                  
                  
                     Предложения за изменение на приложение А към Конвенцията бяха представени и от региона на Африка и съвместно от Канада и Швейцария в съответствие с член 4, параграф 7 от Конвенцията.
                  
               
                     (6)
                  
                  
                     По време на втората част от четвъртото си заседание КС следва да разгледа само предложенията за изменения на приложения А и Б към Конвенцията, представени от страни в съответствие с член 4, параграф 7 и член 5, параграф 9 от Конвенцията.
                  
               
                     (7)
                  
                  
                     Съюзът следва да подкрепи измененията на приложения А и Б към Конвенцията, доколкото те биха били в съответствие с предложението на Съюза или с достиженията на правото на Съюза.
                  
               
                     (8)
                  
                  
                     Съюзът следва също така да подкрепи измененията на приложение А към Конвенцията, отнасящи се до продукти с добавен живак, доколкото те се отнасят до поетапното спиране на продукти с добавен живак, които нито се регулират от правото на Съюза, нито се произвеждат в Съюза. Доколкото предложението на региона на Африка съдържа такива изменения, Съюзът следва също да подкрепи измененията на приложение А към Конвенцията, доколкото те обхващат компактните луминесцентни лампи, трилентовите фосфорни линейни луминесцентни лампи, луминесцентните лампи със студен катод и луминесцентните лампи с външен електрод, използвани в електрическо и електронно оборудване, за които исканията за подновяване на изключенията за употребата на живак са били отхвърлени в съответствие с Директива 2011/65/ЕС на Европейския парламент и на Съвета (3).
                  
               
                     (9)
                  
                  
                     По време на втората част от четвъртото заседание на КС, което ще се проведе от 21 до 25 март 2022 г., страните ще обсъдят приемането на решение за изменение на приложения А и Б към Конвенцията.
                  
               
                     (10)
                  
                  
                     Целесъобразно е да бъде определена позицията, която трябва да се заеме от името на Съюза във втората част на четвъртото заседание на КС, защото ако бъде прието, предложеното решение ще породи правни последици, тъй като страните ще трябва да предприемат мерки за изпълнението му на национално или регионално равнище, или и на двете равнища,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза във втората част на четвъртото заседание на КС по Конвенцията, е да се подкрепи приемането на решение за изменение на приложения А и Б към нея, което:
            
                        —
                     
                     
                        е в съответствие с предложението на Съюза, представено на секретариата на Конвенцията на 30 април 2021 г. в съответствие с член 4, параграф 7 и член 5, параграф 9 от Конвенцията; или
                     
                  
                        —
                     
                     
                        е в съответствие с достиженията на правото на Съюза; или
                     
                  
                        —
                     
                     
                        се отнася до поетапното спиране на продукти с добавен живак, които нито са регулирани от правото на Съюза, нито са произведени в Съюза; или
                     
                  
                        —
                     
                     
                        се отнася до категориите лампи, съдържащи живак, посочени от региона на Африка в предложението му, направено в съответствие с член 4, параграф 7 от Конвенцията, и за които исканията за подновяване на изключенията за употребата на живак са били отхвърлени в съответствие с Директива 2011/65/ЕС.
                     
                  
         
            Член 2
            Представителите на Съюза, като се консултират с държавите членки в рамките на координационни срещи на място, могат, в зависимост от развитията по време на втората част на четвъртото заседание на КС, да договорят уточнения на позицията, посочена в член 1, без да е необходимо допълнително решение на Съвета.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 17 март 2022 година.
            
               
                  За Съвета
               
               
                  Председател
               
               B. POMPILI
            
         
         
            (1)  Решение (ЕС) 2017/939 на Съвета от 11 май 2017 г. за сключване от името на Европейския съюз на Конвенцията Минамата относно живака (ОВ L 142, 2.6.2017 г., стр. 4).
         
            (2)  Решение (ЕС) 2021/727 на Съвета от 29 април 2021 г. относно предаването, от името на Европейския съюз, на предложения за изменение на приложения А и Б към Конвенцията Минамата относно живака по отношение на продукти с добавен живак и производствени процеси, при които се използват живак или живачни съединения (ОВ L 155, 5.5.2021 г., стр. 23).
         
            (3)  Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (OB L 174, 1.7.2011 г., стр. 88).